邵伯阻風小泊贈送行諸公
作者：陳造
朝代：宋

paragraphs: 長征每愛日，小泊未遻意。
陰風自南北，客子聽軒輊。
召棠望吾鄉，不作秦越異。
船閣鴈鶩洲，人穿魚蝦市。
相逢各吳語，知識十三四。
水實不自買，海錯有佳饋。
餞行餘十客，超俗見友義。
笑譚寒谷春，爲我洗羈思。
相與卧玉瓶，跋燭得微醉。
老懷易作惡，別語毋動喙。